Številka: 013-6/2024-3340-1

Datum: 13. 3. 2024

Ministrstvo za kulturo (v nadaljnjem besedilu: ministrstvo) na podlagi 16. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP) objavlja

**Javno vabilo za članstvo v Nacionalnem svetu za kulturo**

1. Nacionalni svet za kulturo je skladno z Zakonom o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, 3/22 – ZDeb in 105/22 – ZZNŠPP) neodvisno telo, ki usmerja nacionalno strategijo za kulturo. Nacionalni svet za kulturo spremlja in ocenjuje vpliv kulturne politike na kulturni razvoj, daje mnenje k nacionalnemu programu za kulturo in letnim poročilom o njegovem izvajanju, obravnava predloge zakonov in drugih predpisov s področja kulture ter tistih, ki zadevajo tudi področje kulture, ter daje pobude in predloge za urejanje posameznih vprašanj na področju kulture.

2. Predsednika in šest članov sveta imenuje Državni zbor Republike Slovenije na predlog Vlade Republike Slovenije izmed osebnosti, ki uživajo javni ugled, za obdobje petih let z možnostjo ponovnega imenovanja.

3. Kandidat za članstvo v Nacionalnem svetu za kulturo mora uživati visok javni ugled in izpolnjevati visoke standarde strokovnosti na področju kulture. Pričakuje se, da spremlja nacionalne in mednarodne kulturne politike, da pozna delovanje različnih organizacijskih oblik dela na polju kulture in da pri svojem delu izkazuje integriteto in neodvisnost. Kandidat mora dati v primeru izbora soglasje k imenovanju ter dovoliti obdelavo in uporabo osebnih podatkov, vendar izključno z namenom in v zvezi s postopkom imenovanja v Nacionalni svet za kulturo, za katerega se prijavljajo.

4. Kandidat za članstvo v Nacionalnem svetu za kulturo mora podati pisno prijavo, ki jo sestavljajo naslednji dokumenti:

* življenjepis kandidata (v Europass ali drugi obliki) s kratkim opisom izkušenj in referenc, iz katerih so razvidni strokovno poznavanje kulture, delovne izkušnje na področju kulture in reference njegovega dela;
* izpolnjen in podpisan Obrazec 1 in Obrazec 2 (izključno z namenom in v zvezi s postopkom imenovanja), ki sta sestavni del tega javnega vabila;
* predstavitveno pismo, v katerem kandidat izraža interes, zaradi katerega se vključuje v postopek, ter opiše sposobnosti za delo v Nacionalnem svetu za kulturo.

5. Rok za oddajo kandidatur je vključno 15. april 2024.

6. Pri predlaganju članov v Nacionalni svet za kulturo se bo poleg javnega ugleda kandidatov upoštevala tudi njihova strokovnost in poznavanje različnih vidikov kulturnih politik ter skupen nabor strokovnih znanj in izkušenj iz različnih področij kulture.

7. Člani bodo imenovani za mandat petih let.

8. Člani Nacionalnega sveta za kulturo so upravičeni do plačila sejnin in povračila potnih stroškov za prihod na seje Nacionalnega sveta za kulturo.

9. Uporabljeni izrazi, zapisani v moški slovnični obliki, so uporabljeni kot nevtralni za vse spole.

Kandidati pošljejo predloge v zaprti ovojnici z oznako: »Ne odpiraj – Javno vabilo za članstvo v Nacionalnem svetu za kulturo« na naslov: Ministrstvo za kulturo, Maistrova 10, 1000 Ljubljana. Za pisno obliko prijave šteje tudi elektronska oblika, poslana na elektronski naslov gp.mk@gov.si, pri čemer veljavnost prijave ni pogojena z elektronskim podpisom. Ob prijavi po elektronski pošti naj prijavitelj prej navedeno oznako navede v vrstici »Zadeva«.

Formalno nepopolne prijave ne bodo uvrščene v izbirni postopek. V postopku javnega vabila ni možnosti vlaganja pravnih sredstev.

Kontaktna oseba za dodatna pojasnila v času uradnih ur Ministrstva za kulturo:

Anže Zorman, sekretar Nacionalnega sveta za kulturo, elektronski naslov: anze.zorman@gov.si, telefon: 01 369 5899.

Vljudno vabljeni k oddaji kandidatur.

S spoštovanjem,

 dr. Asta Vrečko

 ministrica